BESLUTNING [1] om forfalskning af lægemidler i udviklingslandene

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

A. der er forfærdet over, at ulovlig handel med forfalskede lægemidler, som bringer befolkningernes sundhed, ja endog deres liv i fare i udviklingslandene, blomstrer fuldstændig ustraffet,

B. der gør opmærksom på, at ifølge Verdenssundhedsorganisationen er forfalskning af lægemidler en sektor i fuld udvikling, navnlig i landene på det afrikanske kontinent,

C. der mener, at det afrikanske kontinent er særlig hårdt ramt af denne svøbe, navnlig fordi den industrielle ejendomsret er dårligt beskyttet dér,

D. der henviser til, at som følge af CFA-francens devaluering og de strukturelle tilpasningsprogrammer, som de afrikanske lande er underkastet, er priserne på lægemidler blevet uoverkommelige for størstedelen af befolkningen, og at denne derfor har vendt sig mod undergrundsmarkedet,

E. der præciserer, at visse forfalskninger indeholder toksiske produkter, som bringer patienternes liv i fare,

F. der erindrer om, at ca. hundrede børn døde i 1990 i Nigeria efter at have indtaget hostesaft, som indeholdt et industrielt opløsningsmiddel - denne katastrofe gentog sig kort tid senere i Bangladesh, Indien og Haiti - og at en ikke-statslig organisation i 1995 rapporterede at have afsløret partier af forfalsket vaccine mod meningitis i Niger,

G. der henviser til, at visse afrikanske og vestlige lande huser hemmelige laboratorier, som fremstiller disse forfalskede lægemidler eller tjener som transitlande for lægemidler fremstillet i andre lande,

H. der bemærker, at dette problem er almindeligt i alle de lande, som endnu ikke besidder et lægemiddelforskriftssystem baseret på en pålidelig kvalitetskontrol, og at den ulovlige handel fremmes som følge af vanskeligheder eller ineffektivitet i forbindelse med toldkontrollen,

1. fordømmer stærkt fabrikanterne og distributørerne af disse forfalskede lægemidler, som bringer millioner af menneskers liv i fare i udviklingslandene;

2. anmoder Kommissionen om at bistå staterne med at udvikle procedurer for kvalitetskontrol, styrke analyselaboratorierne og skaffe sig lægemiddelforskrifter gældende for fremstilling af, handel med og distribution af lægemidler;

3. anmoder Kommissionen om i samarbejde med WHO og de ikke-statslige organisationer at gennemføre oplysnings- og forebyggelsesprogrammer og programmer, der gør befolkningerne og det kvalificerede personale opmærksomme på de risici, som indtagelsen af disse forfalskede lægemidler udgør;

4. opfordrer de ikke-statslige organisationer til på lokalt plan at samarbejde tættere med de pågældende landes sundhedsmyndigheder og på internationalt plan med Verdenssundhedsorganisationen;

5. opfordrer lægemiddelfabrikanterne til at overholde de internationale regler for god fremstillingspraksis (GMP - good manufacturing practices) og distributørerne til at forvisse sig om deres leverandørers troværdighed;

6. mener, at den mest effektive måde at bekæmpe udbredelsen af forfalskninger i udviklingslandene på består i vid udbredelse af hospitalers, poliklinikkers og apotekers forsyning med generiske lægemidler, hvis pris kan være helt op til ti gange mindre end prisen for tilsvarende mærkelægemidler;

7. pålægger sine formænd at sende denne beslutning til AVS-EF-Ministerrådet, Kommissionen og Verdenssundsorganisationen.